U-I-19/08
Natisni
Opravilna št.:
U-I-19/08
Datum odločitve:
19. 6. 2008
ECLI:
ECLI:SI:USRS:2008:U.I.19.08
Akt:
Pravilnik o štipendiranju športnikov in športnic v Republiki Sloveniji z dne 1. 7. 2004, 2. čl.
Izrek:
Pobuda za začetek postopka za oceno ustavnosti 2. člena Pravilnika o štipendiranju športnikov in športnic v Republiki Sloveniji z dne 1. 7. 2004 se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Aleksandra Tina Küplen, Murska Sobota
Datum vloge:
28. 1. 2008
Vrsta odločitve:
sklep
Vrsta rešitve:
zavrženje
Dokument:
US28193
Dokument v PDF obliki:
u-i-19-08.pdf
79 KB
Prenesite datoteko
U-I-19/08-4
19. 6. 2008
SKLEP
Ustavno sodišče je v postopku za preizkus pobude Aleksandre Tine Küplen, Murska Sobota, na seji 19. junija 2008
sklenilo:
Pobuda za začetek postopka za oceno ustavnosti 2. člena Pravilnika o štipendiranju športnikov in športnic v Republiki Sloveniji z dne 1. 7. 2004 se zavrže.
Obrazložitev
1. Pobudnica je 25. 1. 2008 vložila ustavno pritožbo zoper sklep Olimpijskega komiteja-Združenje športnih zvez, s katerim je ta zavrnil vlogo za pridobitev pravice do štipendije za šolsko leto 2007/2008. Hkrati je vložila pobudo za oceno ustavnosti 2. člena Pravilnika o štipendiranju športnikov in športnic v Republiki Sloveniji z dne 1. 7. 2004 (v nadaljevanju Pravilnik), ker naj bi športnike in športnice neenakopravno obravnaval glede na vrsto športa, ki ga gojijo. Izpodbijani člen Pravilnika naj bi namreč predvidel podeljevanje športnih štipendij le športnikom, ki se ukvarjajo s športnimi disciplinami rednega programa Olimpijskih iger, drugim pa ne, kar naj bi bilo v neskladju z drugim odstavkom 14. člena Ustave.
2. Po 24. členu Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko pobudo vloži, kdor izkaže pravni interes. Ta je podan, če predpis ali splošni akt, izdan za izvrševanje javnih pooblasti, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev pa mora privesti do izboljšanja pobudnikovega pravnega položaja.
3. Senat Ustavnega sodišča je pobudničino ustavno pritožbo s sklepom št. Up-327/08 z dne 21. 2. 2008 zavrgel, ker zoper izpodbijani sklep pred vložitvijo ustavne pritožbe niso bila izčrpana pravna sredstva. Pobudnica bi šele v primeru zanjo neugodne odločitve v postopku sodnega varstva, če bi v njem prišlo do kršitve človekovih pravic in temeljnih svoboščin, in po poprejšnjem izčrpanju pravnih sredstev zoper sodno odločitev hkrati z vložitvijo ustavne pritožbe izkazovala pravni interes za oceno ustavnosti izpodbijanega predpisa. Zato je Ustavo sodišče njeno pobudo zavrglo iz razlogov, navedenih v sklepu št. U-I-251/07 z dne 10. 1. 2008 (Uradni list RS, št.6/08).
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnici in sodniki dr. Mitja Deisinger, mag. Marta Klampfer, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik